Peter de Vries, il-ġurnalist Olandiż li safa vittma ta' sparatura, għadu kemm miet fl-isptar li kien rikoverat. Il-każ ġara l-ġimgħa l-oħra f'Amsterdam. Il-ġurnalist li x'aktarx kien mistieden fuq l-istazzjon RTL, safa vittma ta' tiri li ġew sparati lejh fit-triq hu u kien ħiereġ mill-istudjo. L-isparatura tal-ġimgħa l-oħra: Sparati tiri lejn ġurnalist investigattiv f'Amsterdam Wara l-attakk, huwa ttieħed l-isptar bi ġrieħi serji. L-attakk qanqal rabja fl-Ewropa, u ġie msejjaħ bħala "reat kontra l-ġurnaliżmu u attakk fuq il-valuri tad-demokrazija u s-saltna tad-dritt" mill-President tal-Kunsill Ewropew Charles Michel. Il-Prim Ministru Olandiż, Mark Rutte, iddeskriva r-reat bħala "xokkanti u inkomprensibbli." Huwa sostna li dan kien attakk fuq "ġurnalist kuraġġuż" u fuq il-libertà tal-istampa. Il-Pulizija Olandiża arrestat tliet irġiel b'rabta ma' dan il-każ. Raġel Pollakk ta' 35 sena u żagħżugħ ta' 21 sena resident f'Rotterdam ġew arrestati waqt li kienu fl-awtostrada f'Leidschendam. Iż-żewġ persuni dehru quddiem il-Qorti nhar il-Ġimgħa li għadda. Arrestati s-suspettati: 3 arrestati għall-isparatura fuq il-ġurnalist investigattiv Olandiż Il-Pulizija arrestat żagħżugħ ta' 18-il sena wkoll, iżda ngħata l-libertà għaliex m'għadux suspettat.